1987L0328 — SK — 13.04.2005 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B SMERNICA RADY z 18. júna 1987 o prijímaní čistokrvného plemenného hovädzieho dobytka na chovné účely (87/328/EHS) (Ú. v. ES L 167, 26.6.1987, p.54)

Zmenené a doplnené:









▼B

SMERNICA RADY

z 18. júna 1987

o prijímaní čistokrvného plemenného hovädzieho dobytka na chovné účely

(87/328/EHS)







RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 77/504/EHS z 25. júla 1977 o čistokrvných plemenných zvieratách hovädzieho dobytka ( 1 ), naposledy zmenenú a doplnenú nariadením 3768/85/EHS ( 2 ), a najmä jej článok 3, so zreteľom na návrh Komisie, keďže smernica 77/504/EHS bola určená na postupnú liberalizáciu obchodu s čistokrvným plemenným hovädzím dobytkom vo vnútri spoločenstva; keďže na tento účel je nevyhnutná ďalšia harmonizácia vzhľadom na prijímanie týchto zvierat a ich spermy na chovné účely; keďže vzhľadom na to je potrebné zabrániť národným ustanoveniam vzťahujúcim sa na prijímanie čistokrvného plemenného hovädzieho dobytka a jeho spermy na chovné účely, ktorými sa vytvárajú zákazy, obmedzenia alebo prekážky v obchode vo vnútri spoločenstva buď v prípade prirodzenej plemenitby alebo umelej inseminácie; keďže nesmú existovať žiadne zákazy, obmedzenia ani prekážky u čistokrvných samíc hovädzieho dobytka na chovné účely; keďže umelá inseminácia predstavuje dôležitú techniku na zvýšenie využitia najlepších plemenníkov a tým zlepšovania hovädzieho dobytka; keďže týmto sa však musí zabrániť akémukoľvek zhoršeniu rodokmeňa, najmä vzhľadom na plemenníkov, ktorí musia mať všetky záruky ich genetickej hodnoty a záruky, že sú bez dedičných chýb; keďže je nevyhnutné rozlišovať prijímanie na umelú insemináciu čistokrvných býkov a ich spermy, ktorí sa podrobili všetkým úradným testom ustanoveným pre ich plemeno v členskom štáte od prijímania býkov a ich spermy, prijatých výhradne na účely testovania; keďže je užitočné zriadiť postup pre riešenie ťažkostí, najmä ktoré vyplynú z posúdenia výsledkov testov; keďže ustanovenie, že sperma musí pochádzať z úradne schválených staníc zodpovedných za umelú insemináciu, je schopné poskytnúť záruky potrebné pre dosiahnutie želaného cieľa; keďže je žiadúce, aby sa čistokrvné býky a ich sperma identifikovali pomocou krvných testov alebo inej vhodnej metódy; keďže je užitočné zabezpečiť vymenovanie určitej organizácie pre spoluprácu pri harmonizácii metód testácie a posúdenia výsledkov; keďže vzhľadom na osobitné podmienky v súčasnosti existujúce v Španielsku a Portugalsku je nevyhnutné zabezpečiť dodatočné predĺženie pre implementáciu tejto smernice, PRIJALA TÚTO SMERNICU:







▼M1

Článok 1

Bez toho, aby boli dotknuté pravidlá zdravia zvierat členské štáty zabezpečia, aby neexistovali žiadne zákazy, obmedzenia ani prekážky pri:

— prijímaní čistokrvných samíc hovädzieho dobytka na chovné účely,

— prijímaní čistokrvných býkov do prirodzenej plemenitby a

— používaní vajíčok a embryí pochádzajúcich od čistokrvných samíc hovädzieho dobytka.

▼B

Článok 2

1. Členské štáty nesmú zakázať, obmedziť alebo klásť prekážky pri:

— prijímaní čistokrvných býkov alebo použití ich spermy na úradné testovanie v počte potrebnom pre schválené organizácie alebo združenia na vykonanie týchto úradných testov,

— prijímaní čistokrvných býkov na umelú insemináciu v rámci ich územia alebo použití ich spermy, keď tieto býky boli prijaté na umelú insemináciu v členskom štáte na základe testov vykonaných v súlade s rozhodnutím 86/130/EHS ( 3 ).

2. Ak implementácia týchto ustanovení bude predmetom sporu, najmä vzhľadom na interpretáciu testov, prevádzkovatelia majú právo požiadať o stanovisko odborníka.

Vzhľadom na stanovisko odborníka sa môžu na žiadosť členského štátu prijať opatrenia v súlade s postupom ustanoveným v článku 8 smernice 77/504/EHS.

3. Všeobecné pravidlá na implementáciu odseku 2 sa prijmú v súlade s postupom podľa článku 8 smernice 77/504/EHS.

Článok 3

Členské štáty zabezpečia, že použitie čistokrvných býkov a ich spermy, uvedených v článku 2, je podmienené identifikáciou predmetných býkov analýzou krvnej skupiny alebo inou vhodnou metódou prijatou v súlade s postupom podľa článku 8 smernice 77/504/EHS.

▼M1

Článok 4

Členské štáty zabezpečia, aby sa sperma určená na obchodovanie v rámci Spoločenstva, uvedená v článku 2, odoberala, ošetrovala a skladovala v inseminačnej stanici na odber spermy alebo v prípade potreby skladovala v stanici na skladovanie spermy v súlade so smernicou Rady 88/407/EHS zo 14. júna 1988, ktorou sa stanovujú veterinárne požiadavky na obchodovanie so zmrazeným semenom domáceho dobytka v Spoločenstve a na jeho dovoz do Spoločenstva ( 4 ).

▼B

Článok 5

Rada konajúca kvalifikovanou väčšinou na návrh Komisie vymenuje jedno alebo viac referenčných centier zodpovedných za spoluprácu pri harmonizácii metód testovania a posudzovania výsledkov.

Článok 6

Členské štáty uvedú do platnosti zákony, iné právne predpisy a správne opatrenia potrebné na dosiahnutie súladu s touto smernicou do 1. januára 1989. Bezodkladne o tom budú informovať Komisiu.

Španielske kráľovstvo a Portugalská republika majú však na prispôsobenie tejto smernici dodatočnú lehotu 3 rokov.

Článok 7

Táto smernica je adresovaná členským štátom.